stanford-oval/wikipedia huggingface dataset:
טרומה

|  נתונים כלליים |
| --- | --- |
 מייסדים:  לויד קאופמן, Michael Herz 
 תקופת הפעילות:  1974–הווה (כ־50 שנה) 
 מיקום המטה:  ניו יורק 
 ענפי תעשייה:  חברת הפקת סרטים 
  
 www.troma.com
 
טרומה (Troma Entertainment) היא חברת סרטי טראש ניו-יורקית שהוקמה ב-1974 על ידי אנשי הקולנוע היהודים לויד קאופמן ומייקל הרץ. טרומה הפיקה מאות סרטים מאז שנות ה-70. בסרטיה ישנו גודש של אלימות, עירום, דם והומור פרוע, ויש המסווגים אותם כסרטי ניצול.
בין הסרטים המופקים במסגרת החברה יש קומדיות, סרטי פעולה, סרטי גוֹר, זומבים ומוטאנטים, סרטים מוזיקליים ועוד. המשותף לכולם הוא תקציב ההפקה הנמוך והמשחק היצירתי בנורמות קולנועיות של צילום, משחק וסוגה. זהו קולנוע קיצוני ואנארכיסטי, השואב השראה מבמאי גוֹר וסליז של תרבות השולים האמריקאית כגון ג'ון ווטרס והרשל גורדון לואיס.
בין הסרטים המפורסמים והמצליחים יותר (יחסית) שהפיקה טרומה נמצאות סדרת הטוקסיק אוונג'ר 1-4 (Toxic Avenger)  שעוסקת בחייו של מנקה מפסידן שנפל לתוך חבית רדיואקטיבית - חוויה ששינתה את חייו; "גולשים נאצים חייבים למות" שעוסק בקרב בין שתי כנופיות גולשים שאחת מהן מורכבת מנאצים, וגם הסרט "סרג'נט קבוקי NYPD" המספר על שוטר ניו-יורקי שבעקבות ביקור בתיאטרון קבוקי מסורתי חווה טרנספורמציות משונות ללוחם קבוקי ונפתח לעולם אוריינטלי חדש וקסום.
החל משנת 1994 מופיע באופן קבוע בסרטים של "טרומה" שחקן הפורנוגרפיה רון ג'רמי. נכון לשנת 2009 הוא השתתף ב-9 סרטים שהפיקה החברה.
טרומה לא רק מפיקים את סרטיהם אלא גם משמשים כמפיצים לסרטים דלי תקציב מהעולם כולו. למרות שהם פועלים בשוליים הקיצוניים של התעשייה, הם מוכרים גם בהוליווד ומאמצים סממנים של קולנוע המיינסטרים כגון שימוש בכוכבים, במרצ'נדייז ובגימיקים המלווים את הקרנות הסרטים. עם זאת הם משתמשים בסממנים אלו בצורה מוגזמת וחתרנית, כפי שהם נוהגים לעשות גם בקונבנציות הקולנוע ההוליוודיות במסגרת סרטיהם.
לויד קאופמן, אחד ממייסדי "טרומה", השתתף בתפקיד עצמו בסרט הישראלי "המנגליסטים" (2003), שביימו דוד אופק ויוסי מדמוני. אחת האמרות הידועות של קאופמן היא "אני אוהב אנשים שמנים יותר משאני אוהב אנשים רזים. הכול תמיד הרבה יותר מצחיק כשזה קורה לאנשים שמנים."
יואב שמש

| --- | --- |

 לידה:  1981 (בן 43 בערך) חיפה, ישראל
 מוקד פעילות:  ניו יורק
 עיסוק:  מלחין, פסנתרן, מוזיקאי, מפיק מוזיקלי, זמר
 כלי נגינה:  פסנתר 
 www.yoavshemesh.com
 פרופיל ב-IMDb
 
יואב שמש (נולד בשנת 1981 בחיפה) הוא מלחין, פסנתרן, מוזיקאי, ומפיק מוזיקלי ישראלי המתגורר כיום בניו יורק.
ביוגרפיה

בעל תואר ראשון בקומפוזיציה במחלקה הרב תחומית באקדמיה למוזיקה ולמחול בירושלים ותואר שני בקומפוזיציה ומולטימדיה באוניברסיטת ניו יורק. בין מוריו היו ד"ר אלמר פאל, וצ׳סלב גנלין, מיכאל וולפה, ינעם ליף, פרופסור ג׳ואן לה ברברה ופרופסור איירה ניו-בורן.
יואב כותב יצירות לתזמורות ואנסמבלים רבים, החל מאולמות הקונצרטים ועד למחול מודרני, לקולנוע ותיאטרון.
יצירותיו ועיבודיו בוצעו ברחבי העולם, בין השאר על ידי התזמורת הסימפונית הישראלית ראשון לציון (עם סדרת קונצרטים בסין), התזמורת הסימפונית ירושלים, סימפונט רעננה, תזמורת נתניה הקאמרית הקיבוצית, הסינפונייטה הישראלית באר שבע, תזמורת המהפכה, התזמורת הסימפונית של אוניברסיטת ניו יורק, ובפסטיבלים - The Bang on a Can Summer Music Festival, MASS MoCA,
Music With a View Music Festival, צלילים במדבר, פסטיבל עכו, פסטיבל גוש עציון ועוד.
כמו כן, כתב פסקולים לסרטים אשר הוצגו ואף זכו בפרסים בעשרות פסטיבלים בכל העולם כגון - Aniwow-Beijing Festival, and the 25th Interfilm International Short Film Festival, Berlin.[דרוש מקור]
יואב זכה בפרסים בתחרות הקומפוזיציה ע״ש גרטרוד קראוס, בתחרות ע״ש חנה ידור-אבני, בפרס אלמר ברנסטיין, במלגת באייר סיגר לכתיבת שירים ובמקום ראשון בתחרות הקומפוזיציה של אוניברסיטת ניו יורק וסקירבול סנטר.
טסלה מגה-פק

טסלה מגה-פק (באנגלית: Tesla Megapack) הוא מוצר אחסון אנרגיה המבוסס סוללות ליתיום-יון בקנה מידה גדול, המיוצר ומותקן על ידי טסלה.
המגה-פק הושק בשנת 2019, כאשר כל מגה-פק יכול לאחסן חשמל של עד 3 מגה-ואט שעה (MWh). מגה-פק תוכנן עם יכולת פריסה על ידי חברות אנרגיה, כך שניתן להשתמש במגה-פק לאחסון אנרגיה הנוצרת על ידי מקורות כוח מתחדשים לסירוגין, כגון שמש ורוח. האנרגיה המאוחסנת יכולה לשמש את הרשת כנדרש, למשל בתקופות של ביקוש שיא לחשמל.
בפברואר 2020 קיבלה חברת פסיפיק גז וחשמל אישור לפרוס 449 מגה-פק בתחנת הרכבת התחתית מוס לנדינג שבמחוז מונטריי, קליפורניה, כדי לספק 182.5 מגה-ואט הספק וקיבולת אחסון אנרגיה 730 מגה-ואט-שעה, אשר תהיה אחסון הסוללות הגדול ביותר בעולם (בפער משמעותי).
היסטוריה

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
מפרט טכני

| דגם | טכנולוגיה | קיבולת (MWh) | כוח (MVA) | ממיר מתח | מידות (מטרים) | משקל |
| --- | --- | --- | --- | --- | --- | --- |
| מגאפאק | ליתיום-יון | עד 3 | עד 1.54 | דו כיווני, קיבולת של 1.5 מגה-ואט | 7.14 ‏X ‏1.6 (אורך X רוחב) | 23.1 טון |
מערכות מגה-פק מיוצרות במפעל גיגה נבדה. טסלה הצהירה כי היא משקיעה בהרחבת המפעל במטרה להגדיל את יעילות התפוקה של מגה-פק, מודל 3 ו-מודל Y.
מערכת הניהול התרמית של מגה-פק ממוקמת בחלק העליון של כל יחידה. היא משתמשת בנוזל קירור, העשוי מתערובת שוות חלקים של אתילן גליקול ומים, כדי לשמור על הסוללה בטמפרטורת הפעלה רצויה.
יש לבצע תחזוקה על כל מגה-פק פעם בחמש שנים, כדי לבצע פעילויות כמו החלפת המשאבה המפעילה את מערכת הניהול התרמית ומילוי נוזל הקירור. התחזוקה צפויה להימשך כשעה לכל מגה-פק.
הערות שוליים

↑  Cohen, Ariel. "Tesla Begins Construction Of World's Largest Battery Storage Facility". Forbes (באנגלית).
1 2  "ANNUAL REPORT ON FORM 10-K FOR THE YEAR ENDED DECEMBER 31". Tesla.
↑  Lambert, Fred (2019-07-29). "Tesla launches its Megapack, a new massive 3 MWh energy storage product". Electrek (באנגלית אמריקאית).
↑  Lambert, Fred (2020-02-27). "Tesla's massive 1GWh Megapack battery project with PG&E is approved". Electrek (באנגלית אמריקאית).
↑  "Saint John Energy adding money-saving battery power to its energy grid". Global News (באנגלית).
1 2  "MITIGATED NEGATIVE DECLARATION". County of Monterey.
| חברת טסלה |
| --- | --- | --- |
| דגמים | מודל 3 • מודל Y • מודל X • מודל S • רודסטר • סייברטראק • סמי • סייברקוואד |  |
| מפעלים | פרימונט • גיגה נבדה • גיגה שאנגחאי • גיגה ברלין • גיגה ניו יורק • גיגה טקסס |  |
| אנרגיה | טסלה אנרג'י (SolarCity) • טסלה מגה-פק • פאוורוול |  |
| טכנולוגיה | Giga Press |  |
| אנשי מפתח | אילון מאסק |  |
טנדור

| --- | --- |

 
 מאכלים
 סוג:  תנור אפייה 
 מוצא:  הרפובליקה העממית של סין 
 
טנדורים מודרניים מעץ וקרמיקה
טנדורים מחימר בהודו
טנדור (בהינדי: तंदूर; באנגלית: Tandoor) הוא תנור גדול בצורת כד, העשוי בדרך כלל מחימר. מאז ימי קדם, טנדורים שימשו לאפיית לחמים שטוחים ללא שמרים, כמו רוטי ונאן, כמו גם לצליית בשר. הטנדור משמש בעיקר במטבחים של דרום-מערב אסיה, מרכז אסיה, דרום אסיה וקרן אפריקה.
ניתן לעקוב אחר שורשי הטנדור במשך למעלה מ-5,000 שנים עד תרבות עמק האינדוס העתיקה, אחת התרבויות הידועות ביותר. גוף החימום הסטנדרטי של טנדור הוא מדורה פנימית של פחמי עץ או עצים, המבשלים אוכל בחום ישיר ובעשן. טנדור יכול להיות לגמרי מעל הקרקע, או קבור חלקית מתחת לפני הקרקע, ולעיתים קרובות להגיע לגובה/עומק של יותר ממטר. הטמפרטורות בטנדורים יכולות להגיע ל-480 מעלות צלזיוס והם נשמרים דלוקים באופן שגרתי לתקופות ממושכות. לכן, טנדורים מסורתיים נמצאים בדרך כלל במטבחי מסעדות. טנדורים מודרניים עשויים לעיתים קרובות ממתכת. וריאציות, כגון טנדורים עם גופי חימום בגז או חשמלי, שכיחות יותר לשימוש בבית.
אטימולוגיה

המילה האנגלית tandoor באה מהמילה ההינדוסטנית tandūr שבאה מהמילה הפרסית tanūr (تَنور) ובסופו של דבר מהמילה האכדית tinūru (𒋾𒂟), המורכבת מהחלקים 'tin' (פירושו "בוץ") ו-'nuro/nura' (שפירושו "אש") ומוזכר כבר באפוס האכדי של עלילות גילגמש. כמו כן קיימת המילה tanûra באווסטית, בפרסית tanûr. בסנסקריט הטנדור כונה kandu.
מילים הקשורות ודומות לטנדור משמשות בשפות שונות, למשל המילים:
בפרסית הדארי (פרסית אפגניסטנית) tandur ו-tanūr
בערבית tannūr (تنّور)
בארמנית t’onir (Թոնիր)
בסורית tanūra (ܬܢܘܪܐ)
באזרית təndir
בעברית תנור
בגאורגית tone (თონე)
וכך הלאה עוד בשפות רבות נוספות המילים דומות.
תפעול

בפעם הראשונה שמשתמשים בטנדור חדש, יש להעלות את הטמפרטורה בהדרגה כדי להתאים את פנים התנור לתנאים. שלב זה חיוני להבטחת אורך החיים של הטנדור. ההתאמה יכולה להתבצע על ידי הדלקת אש קטנה מאוד בתנור והוספת חומרי בערה לאט, כדי להגדיל בהדרגה את כמות החום בתוך הטנדור. סדקים נימיים עלולים להיווצר במהלך ההתאמה. זה נורמלי ולא יפריע לביצועי תנור הטנדור. כשהתנור מתקרר, הסדקים הנימיים בקושי יורגשו. הם חיוניים לאפשר לגוף החימר של הטנדור לנשום (התפשטות והתכווצות תרמית). ככל שהטמפרטורה בתוך הטנדור תגדל לאט יותר במהלך השימוש הראשון בו, כך יתפתחו פחות סדקים נימיים.
סוגים > טנדור אפגני

הטנדור האפגני יושב מעל הקרקע ועשוי מלבנים.
סוגים > טנדור פנג'בי

הטנדור הפנג'בי מדרום אסיה עשוי באופן מסורתי מחימר והוא תנור בצורת פעמון, שניתן להכניס לאדמה או להניח מעל האדמה ולהזין בעץ או בפחמי עץ. הוא מגיע לטמפרטורות של כ-480 מעלות צלזיוס כאמור. בישול בטנדור הוא היבט מסורתי של המטבח הפנג'בי בכל חבל פנג'אב גם בהודו וגם בפקיסטן.
סוגים > טנדור פנג'בי > טוניר ארמני

בימי קדם סגדו הארמנים לטוניר כסמל לשמש על האדמה. הארמנים יצרו טונירים הדומים לשמש השוקעת "נכנסת לאדמה" (השמש הייתה האלוהות העיקרית). הטוניר התת-קרקעי, העשוי מחימר, הוא אחד הכלים הראשונים במטבח הארמני כתנור וכלי טיפול תרמי.
סוגים > טנדור פנג'בי > טנדיר אזרי

בימי קדם, אנשים השתמשו בו כדי לאפות לחם ולבשל מאכלים שונים. לחם טנדיר (təndir çörəyi, לחם טנדורי) הוא סוג לחם נפוץ באזרבייג'ן. לחם טנדיר נאפה מחום דפנות הטנדיר, מה שמבטיח אפייה מהירה מאוד.
אחד הטנדורים הגדולים בעולם נבנה בעיר אסטרה שבדרום אזרבייג'ן ב-2015. גובה הטנדור הוא 6.5 מטר וקוטרו הוא 12 מטר. הטנדור הזה מורכב מ-3 חלקים.
סוגים > טנדור פנג'בי > טמדיר טורקמני

אפיית לחם לבן מסורתי בשם çörek בטורקמנית הוא פולחן קולינרי עתיק ומכובד בטורקמניסטן. הוא נאפה בתנור החימר המסורתי, המכונה tamdyr בטורקמניסטן.
מנות מאכלים

ניתן להשתמש בטנדור לאפיית סוגים רבים ושונים של לחם שטוח. חלק מהנפוצים ביותר הם רוטי, נאן, לאצ'ה, פאראטה, מיסי רוטי, לאפה, וקולצ'ה.
Peshawari Khar הם אגוזי קשיו קלויים וגבינת קוטג' כבושים בשמנת סמיכה מתובלת ואפוי בטנדור.
עוף טנדורי הוא מעדן עוף צלוי שמקורו בחבל פנג'אב בדרום אסיה. העוף כבוש ביוגורט מתובל בגאראם מסאלה, שום, ג'ינג'ר, כמון, פלפל קאיין ותבלינים נוספים בהתאם למתכון. בגרסאות חמות של המנה, קאיין, אבקת צ'ילי אדום או תבלינים אחרים נותנים את הצבע האדום האופייני. בגרסאות אחדות, נעשה שימוש בצבעי מאכל למשל כורכום שמייצר צבע צהוב-כתום.
עוף טיקה הוא מאכל מהמטבח המוגלאי שמקורו בחבל פנג'אב. הוא נעשה על ידי צלייה של חתיכות קטנות של עוף ללא עצמות שהושרו בתבלינים ויוגורט. הוא מבושל באופן מסורתי על שיפודים בטנדור ובדרך כלל ללא עצמות כאמור. מגישים אותו ואוכלים אותו על פי רוב עם צ'אטני כוסברה ירוקה או משתמשים בו להכנת עוף טיקה מסאלה.
הערות שוליים

↑  Nuriev, Ahmetjan (2005). "Bread baking is an ancient ritual in Turkmenistan". Turkmenistan, the Analytic Illustrated Magazine: 80–83.
טנדור פחם עם תוף פלדת פחמן
טנדור נירוסטה על פחם, עם מגש אפר ומדחום
טנדור פקיסטני
טנדיר אזרי
אפייה çörek ו-somsa בטמדיר הטורקמני
טנדור (תנור) מודרני תימני המשמש להכנת לחם שטוח המכונה מלאווח
כנפי עוף, בצל ופרוסות תפוחי אדמה עם שומן חזיר ביניהן, נצלות בטוניר (טנדור) בארמניה
יאנג די-פרטואן אגונג

| --- | --- |

 איוש נוכחי:  אבראהים איסקנדר
 תאריך כניסה לתפקיד:  31 בינואר 2019
 תחום שיפוט:  מלזיה 
 מעון:  איסטנה נגרה
 ייסוד המשרה:  31 באוגוסט 1957 
 איוש ראשון:  עבדול רחמן מנגרי סמבילן
 www.istananegara.gov.my
 
היאנג די-פרטואן אגונג (במלאית: Yang di-Pertuan Agong, בג'אווי: يڠ دڤرتوان اݢوڠ; מכונה לעיתים מלך מלזיה או השליט העליון של מלזיה) הוא ראש המדינה של מלזיה. תפקיד היאנג די-פרטואן אגונג, המכהן לכהונה קצובה אך נבחר מבין סולטנים שתפקידם עובר בירושה, יכול להיתפס כמונרך או כנשיא.
מקום משכנו של היאנג די-פרטואן אגונג הוא בארמון איסטנה נגרה (Istana Negara) בבירת מלזיה קואלה לומפור. היאנג די-פרטואן אגונג הנוכחי הוא אבראהים איסקדנר מג'והור, המשרת בתפקיד מאז פברואר 2024.
היסטוריה

מוסד היאנג די-פרטואן אגונג הוקם ב-1957, עם קבלת העצמאות של פדרציית מלאיה מבריטניה. הוא המשיך במתכונת זהה גם לאחר איחוד ויצירת מלזיה ב-1963.
היסטוריה > רשימת המכהנים בתפקיד

| מספר | שם | מדינה | תחילת כהונה | סוף כהונה | הערות |
| --- | --- | --- | --- | --- | --- |
| 1 | עבדול רחמן | נגרי סמבילן נגרי סמבילן | 31 באוגוסט 1957 | 1 באפריל 1960 | נפטר במהלך כהונתו |
| 2 | היסמודין | סלנגור סלנגור | 14 באפריל 1960 | 1 בספטמבר 1960 | נפטר במהלך כהונתו |
| 3 | טואנקו סייד פוטרה | פרליס פרליס | 21 בספטמבר 1960 | 20 בספטמבר 1965 |  |
| 4 | איסמעיל נסירודין | טרנגנו טרנגנו | 21 בספטמבר 1965 | 20 בספטמבר 1970 |  |
| 5 | עבדול חלים | קדה קדה | 21 בספטמבר 1970 | 20 בספטמבר 1975 |  |
| 6 | יחיא פטרה | קלנטן קלנטן | 21 בספטמבר 1975 | 29 במרץ 1979 | נפטר במהלך כהונתו |
| 7 | אחמד שאה מפהנג | פהנג פהנג | 26 באפריל 1979 | 25 באפריל 1984 |  |
| 8 | איסקנדר | ג'והור (מלזיה) ג'והור | 26 באפריל 1984 | 25 באפריל 1989 |  |
| 9 | אזלן שה | פרק (מלזיה) פרק | 26 באפריל 1989 | 25 באפריל 1994 |  |
| 10 | טואנקו ג'עפר | נגרי סמבילן נגרי סמבילן | 26 באפריל 1994 | 25 באפריל 1999 |  |
| 11 | סלהודין | סלנגור סלנגור | 26 באפריל 1999 | 21 בנובמבר 2001 | נפטר במהלך כהונתו |
| 12 | טואנקו סייד סירג'ודין | פרליס פרליס | 13 בדצמבר 2001 | 12 בדצמבר 2006 |  |
| 13 | מיזאן זאינאל אבידין | טרנגנו טרנגנו | 13 בדצמבר 2006 | 12 בדצמבר 2011 |  |
| 14 | עבדול חלים | קדה קדה | 13 בדצמבר 2011 | 12 בדצמבר 2016 | כהונה שנייה |
| 15 | מוחמד החמישי | קלנטן קלנטן | 13 בדצמבר 2016 | 6 בינואר 2019 | התפטר במהלך כהונתו |
| 16 | עבדאללה מפהנג | פהנג פהנג | 31 בינואר 2019 | 30 בינואר 2024 |  |
| 17 | אבראהים איסקנדר | ג'והור (מלזיה) ג'והור | 31 בינואר 2024 |  |  |
הליך הבחירה

היאנג די-פרטואן אגונג נבחר לכהונה של חמש שנים מקרב שליטי תשע המדינות המונרכיות בוועידת השליטים (Majlis Raja-Raja) – גוף המרכז את ראשי המדינות של מלזיה. ועידת השליטים היא גם הגוף שבוחר את הממונה לתפקיד, אם כי למושלי ארבע הרפובליקות במלזיה (סבה, סראוואק, מלאקה ופננג) אין זכות להצביע או להיבחר בבחירות אלו. לאחר שאחד השליטים נבחר לתפקיד, הוא או יורשיו לא יכולים לכהן בתפקיד עד ששליטים מכל המדינות האחרות יכהנו בתפקיד. כמו כן שליט לא ימונה לתפקיד אם הוא קטין, הוא אינו מעוניין בתפקיד או אם בהצבעה חשאית של הוועידה נקבע שהמועמד לא כשיר לתפקיד, כשלפחות חמישה מחברי הוועידה הצביעו בעד ההחלטה.
אם התפקיד מתפנה לפני סוף הכהונה (עקב מוות, התפטרות וכו') הוועידה בוחרת אדם חדש לתפקיד באותה דרך בה הייתה בוחרת אלמלא התפקיד התפנה. השליט החדש נבחר גם במקרים אלו לכהונה של חמש שנים אשר לאחר מהן לא יוכל להיבחר מחדש בהתאם לתנאים הרגילים.
לאחר ששליט נבחר לתפקיד הוא ממנה מעין עוצר, לרוב קרוב משפחה שלו, שישלוט במהלך כהונתו במדינה הפדרלית ממנה הוא בא, אם כי הסמכויות הדתיות שהיו לו בתור המנהיג המוסלמי הראשי של המדינה נותרות בידי השליט גם בכהונתו כיאנג די-פרטואן אגונג.
הליך הבחירה > סדר הבחירה

באופן רשמי אין סדר בחירה מסוים והוועידה רשאית לבחור בכל מועמד מתאים. תחילה המועמדים נבחרו בפועל לפי הוותק שלהם ולאחר שכיהנו הנציגים הראשונים מכל תשע המדינות המונרכיות הוחלט שבפועל יישמר הסדר הבא:
היאמטואן בסר של נגרי סמבילן
הסולטאן של סלנגור
הראג'ה של פרליס
הסולטאן של טרנגנו
הסולטאן של קדה
הסולטאן של קלנטן
הסולטאן של פהנג
הסולטאן של ג'והור
הסולטאן של פרק
סמכויות

ליאנג די-פרטואן אגונג יש סמכויות רבות, אשר את חלקן הוא מפעיל על דעת עצמו ואת חלקן עליו להפעיל תוך התייעצות עם גופים אחרים במלזיה. בין סמכויותיו נמצאות הבאות:
הוא ממנה את ראש ממשלת מלזיה על דעת עצמו, אם כי מצופה ממנו לבחור במנהיג של הרוב בדוואן רקיאט (Dewan Rakyat), הבית התחתון של הפרלמנט המלזי. אם ראש ממשלה מפסיד בהצבעת אי-אמון, היאנג די-פרטואן אגונג מחליט אם לפזר את הדוואן רקיאט ולהכריז על בחירות או לחלופין למנות ראש ממשלה אחר.
הוא ממנה באופן רשמי את סגן ראש הממשלה, המזכיר הראשי של הממשלה ואת כל השרים וסגני השרים של הממשלה הפדרלית של מלזיה, על פי הצעת ראש הממשלה.
הוא ממנה את נשיא בית המשפט הפדרלי של מלזיה וכן את נשיאי בית המשפט העליון של מלאיה (כלומר המדינות של מלזיה בחצי האי המלאי) ובית המשפט העליון של סבה וסראוואק. הדבר נעשה בהתייעצות עם ראש הממשלה וועידת השליטים.
הוא ממנה 44 מבין 70 החברים בדוואן נגרה (Dewan Negara), הבית העליון של הפרלמנט המלזי.
הוא ממנה את המושלים של ארבע הרפובליקות במלזיה, בהתייעצות עם ראשי השרים של אותן מדינות. כמו כן הוא ממנה את ראש העיר ומועצת העיר של קואלה לומפור, שהיא טריטוריה פדרלית הנפרדת משאר המדינות.
הוא המנהיג הדתי המוסלמי של ארבע הרפובליקות, של שלוש הטריטוריות הפדרליות במלזיה (קואלה לומפור, פוטרג'איה ולבואן) וכן של מדינתו שלו. את התפקידים האלו הוא מבצע בייעוצן של המועצות האסלאמיות בכל אחת מהמדינות וכן המועצה האסלאמית של הטריטוריות הפדרליות. היאנג די-פרטואן אגונג ממנה את חברי המועצות האלו וכן את המופתים של המדינות באחריותו.
טנגנס

גרף הפונקציה טנגנס
טנגנס (מסומן כ- \tan  או  {\text{tg}}) היא פונקציה טריגונומטרית בסיסית.
הגדרות > הגדרה בסיסית

בהגדרתה הבסיסית ביותר, פונקציית הטנגנס מציינת, כפונקציה של זווית, את היחס במשולש ישר-זווית בין הניצב שמול הזווית לניצב שלידה. הגדרה זאת מתייחסת רק לזווית בתחום שבין 0 ל-90 מעלות או  {\frac {\pi }{2}} רדיאנים. משולשים עם זוויות זהות דומים ויחס הצלעות בהם תמיד זהה. לכן הטנגנס של זווית מוגדר היטב.
כמו כן, נפוץ מאוד השימוש בפונקציית הטנגנס כמנה של סינוס וקוסינוס בעלי אותה זווית. קל להגיע לזהות זו באמצעות הצבת היחסים שמייצגות פונקציות הסינוס והקוסינוס:
{\begin{cases}\sin x={a \over c}\\\cos x={b \over c}\\\tan x={\sin x \over \cos x}\end{cases}}\Longleftrightarrow \ \tan x={a/c \over b/c}={a \over b}
הגדרות > הרחבה

ניתן להרחיב את הטנגנס לכל זווית ממשית באמצעות מעגל היחידה, כאשר הרדיוס "מסתובב" נגד כיוון השעון כמספר הזווית (אם היא שלילית אז עם כיוון השעון). קיימות שתי דרכים לעשות זאת:
טנגנס הזווית שווה ליחס בין שיעור ה-y של קצה הרדיוס (הסינוס של הזווית) לשיעור ה-x שלה (הקוסינוס של הזווית):  \tan x={\frac {\sin x}{\cos x}}.
מעבירים למעגל משיק מהנקודה (1,0), וממשיכים את הרדיוס. שיעור ה-y של הנקודה בה הם נחתכים שווה לטנגנס הזווית.
פונקציה הטנגנס אינה מוגדרת עבור  \ x={\frac {\pi }{2}}+\pi k כאשר  \ k מספר שלם, כיוון שבדרך הראשונה, הקוסינוס שווה ל-0 (ומתקבלת חלוקה באפס), ובדרך השנייה הרדיוס מקביל למשיק ולא חותך אותו.
הגדרות > טור טיילור

ניתן להגדיר את הפונקציה באמצעות טור טיילור:
 \tan x=\sum _{n=1}^{\infty }{\frac {B_{2n}(-4)^{n}(1-4^{n})}{(2n)!}}x^{2n-1}\quad {\mbox{ for }}\left|x\right|<{\frac {\pi }{2}}
כאשר  \ B_{n} הוא מספר ברנולי ה-n.
הצגה מפורשת לתחילת הטור:
 \tan x=x+{\frac {1}{3}}x^{3}+{\frac {2}{15}}x^{5}+{\frac {17}{315}}x^{7}+\cdots ,\qquad {\text{for }}|x|<{\frac {\pi }{2}}
קוטנגנס

בדומה לפונקציית הקוסינוס שמתקבלת מפונקציית הסינוס על ידי הזווית המשלימה לזווית ישרה, ניתן גם להגדיר את פונקציית הקוטנגנס: 
 \cot x=\tan \left({\frac {\pi }{2}}-x\right), אלא שפונקציה זאת שימושית הרבה פחות בגלל הזהות 
 \tan \left({\frac {\pi }{2}}-x\right)={\frac {1}{\tan x}}, לפיה במקום השימוש בקוטנגנס אפשר פשוט להשתמש בהופכי של הטנגנס.
תכונות

פונקציית הטנגנס היא פונקציה אי זוגית, משום שמתקיים  \tan \ (-x)=-\tan \ (x).
לפונקציה יש מחזור של  \ \pi .
הפונקציה מוגדרת לכל x, מלבד  \ x={\frac {\pi }{2}}+\pi k כאשר  \ k מספר שלם. נקודות אלו הן גם אסימפטוטות אנכיות של הפונקציה.
הפונקציה רציפה, גזירה ואינטגרבילית בכל נקודה שבה היא מוגדרת. הפונקציה עולה בכל קטע שבו היא מוגדרת, ואין לה נקודות קיצון.
לפונקציה אינסוף שורשים מהצורה  \ x=\pi k, כאשר  \ k מספר שלם.
לפי כלל המנה, נגזרת הפונקציה היא:  {\operatorname {d} \! \over \operatorname {d} \!x}\tan x={\operatorname {d} \! \over \operatorname {d} \!x}\left({\frac {\sin x}{\cos x}}\right)={\frac {\sin x\cdot \sin x+\cos x\cdot \cos x}{\cos ^{2}x}}={\frac {1}{\cos ^{2}x}}
הקדומה של הפונקציה היא:  \int \tan x\,dx=-\ln |\cos x|+C
זהויות

פונקציית הטנגנס מקיימת:  \ \tan(-\theta )=-\tan \theta  וכן  \ \tan(\pi -\theta )=-\tan \theta
בעזרת פונקציית הטנגנס אפשר לבטא את חמש הפונקציות הבסיסיות האחרות (השורשים יכולים להיות חיוביים ושליליים):   \sin \theta ={\frac {\tan \theta }{\sqrt {1+\tan ^{2}\theta }}} ‏,  \cos \theta ={\frac {1}{\sqrt {1+\tan ^{2}\theta }}} ‏,  \cot \theta ={1 \over \tan \theta } ‏,  \csc \theta ={{\sqrt {1+\tan ^{2}\theta }} \over \tan \theta } ‏,  \sec \theta ={\sqrt {1+\tan ^{2}\theta }}
סכום זוויות:  \tan(\theta \pm \varphi )={\frac {\tan \theta \pm \tan \varphi }{1\mp \tan \theta \tan \varphi }}
זווית כפולה:  \tan 2\theta ={\frac {2\tan \theta }{1-\tan ^{2}\theta }}\, ‏,  \tan 3\theta ={\frac {3\tan \theta -\tan ^{3}\theta }{1-3\tan ^{2}\theta }}
חצי זווית:  \tan {\tfrac {\theta }{2}}=\csc \theta -\cot \theta =\pm \,{\sqrt {1-\cos \theta  \over 1+\cos \theta }}={\frac {\sin \theta }{1+\cos \theta }}={\frac {1-\cos \theta }{\sin \theta }}
ממוצע זוויות:  \tan \left({\frac {\alpha +\beta }{2}}\right)={\frac {\sin \alpha +\sin \beta }{\cos \alpha +\cos \beta }}=-\,{\frac {\cos \alpha -\cos \beta }{\sin \alpha -\sin \beta }}
אם x, y, ו-z הן שלוש זוויות של משולש כלשהו, כלומר אם  \ =\pi =x+y+z חצי מעגל (180°), אזי:
\ \tan(x)+\tan(y)+\tan(z)=\tan(x)\tan(y)\tan(z)
הפונקציה ההפוכה

הפונקציה ההפוכה לפונקציית הטנגנס נקראת ארקטנגנס ומסומנת  \ \arctan  או  \ \tan ^{-1}. הפונקציה מוגדרת ועולה לכל x, וכיוון שפונקציית הטנגנס אינה חד-חד-ערכית, ניתן להחליט איזה טווח ערכים היא תקבל. נהוג להגדיר אותה לטווח הערכים  \ (-{\frac {\pi }{2}},{\frac {\pi }{2}}). הנגזרת שלה היא  {d \over dx}\arctan x={1 \over 1+x^{2}}.
משפט הטנגנסים

משפט הטנגנסים הוא משפט המציין תכונה של צלעות וזוויות במשולש. אם שתיים מהצלעות הן  \ a,b והזוויות שמולן הן  \ \alpha ,\beta  בהתאמה, אז מתקיים:
ראו גם

סינוס
קוסינוס
טריגונומטריה
במשולש זה, טנגנס הזווית A שווה  {\frac {a}{b}}
תמונה זאת מדגימה את הדרך השנייה להגדיר טנגנס.
גרף פונקציית הארכטנגנס
טווח יציב (תורת החוגים)

בתורת החוגים, טווח יציב הוא ערך מספרי המותאם לחוג, ומהווה כימות אריתמטי לתכונות של קבוצות יוצרים. הטווח היציב הוגדר על ידי היימן בס ב-1960, על-מנת למדוד את היציבות של חבורות המטריצות ההפיכות מעל חוג בהקשר לתורת K שלו.
אם לחוג אנדומורפיזמים של מודול יש טווח יציב 1, אז המודול ניתן לצמצום: אם  \ M\oplus P\cong M\oplus Q ו- \ \operatorname {End} (M)בעל טווח יציב 1, אז  \ P\cong Q. מכאן אפשר להסיק שמעל חוג בעל טווח יציב 1, כל מודול פרויקטיבי נוצר סופית ניתן לצמצום.
הגדרה

הטווח היציב של חוג R שווה למספר המינימלי n שעבורו, לכל  \ a_{1},\dots ,a_{n},a_{n+1}\in R שעבורם  \ Ra_{1}+\cdots +Ra_{n+1}=R, קיימים  \ t_{1},\dots ,t_{n}\in R כך ש- \ R(a_{1}+t_{1}a_{n+1})+\cdots +R(a_{n}+t_{n}a_{n+1})=R; אם קיים כזה. הגרסה הימנית של הגדרה זו מביאה לאותו ערך מספרי. את הטווח היציב של R מסמנים ב- \ \operatorname {sr} (R).
דוגמאות

לכל שדה ולכל חוג קומוטטיבי מקומי יש טווח יציב 1. הטווח היציב של חוג המספרים השלמים הוא 2. הטווח היציב של חוג קומוטטיבי נתרי אינו עולה ביותר מ-1 על ממד קרול שלו. הטווח היציב של חוג הפולינומים  \ k[x_{1},\dots ,x_{n}] מעל שדה הוא n+1.
תכונות

לכל אידיאל I של R מתקיים  \ \operatorname {sr} (R/I)\leq \operatorname {sr} (R). עבור  \ I=\operatorname {Jac} (R), הרדיקל של ג'ייקובסון, מתקיים שוויון. במובן זה, הטווח היציב הוא תכונה של חוגים פרימיטיביים למחצה.
חוג בעל טווח יציב 1 הוא חוג סופי-דדקינד (כלומר אם ab=1 אז גם ba=1). בפרט, הטווח היציב של R הוא 1, אם  \ a,b\in R שעבורם  \ Ra+Rb=R, קיים  \ t\in R כך ש- \ a+tb הפיך. כל חוג  \pi -רגולרי חזק הוא בעל טווח יציב 1
. לכל חוג מקומי למחצה יש טווח יציב 1. אם R בעל טווח יציב 1, אז כך גם כל חוג אנדומורפיזמים של מודול פרויקטיבי נוצר סופית מעליו; בפרט, לחוגי המטריצות מעל R יש טווח יציב 1. בכיוון ההפוך, אם  \ \operatorname {sr} (R)=1 ו-e אידמפוטנט של R, אז גם  \ \operatorname {sr} (eRe)=1.
יש חסם כללי על הטווח היציב של חוגי מטריצות: אם  \ \operatorname {sr} (R)=n אז  \ \operatorname {sr} (M_{k}(R))\leq 1+\lceil {\frac {n-1}{k}}\rceil .
הערות שוליים

↑  Proc. Amer. Math. Soc. 124 (1996), 3293-3298
טרולסטיגן

כביש טרולסטיגן
שלט אזהרה הומוריסטי: "זהירות טרולים בדרך"
טרולסטיגן (נורווגית Trollstigvegen ולעיתים קרובות Trollstigen - "סולם הטרול") הוא כביש הנמצא בנפת ראומה (Rauma) שבנורווגיה. הכביש מוביל אל העיירה אונדאלסנס, אך הוא נודע בעיקר בתור אטרקציה תיירותית, בגלל השיפועים החדים שבו.
עבודות הקמת הכביש ארכו שמונה שנים והושלמו בשנת 1936. הפתיחה הרשמית של הכביש הייתה ב-31 ביולי 1936, על ידי הוקון השביעי, מלך נורווגיה.
בכביש 11 פיתולים חדים הבנויים בשיפוע בשיעור של 9%. הכביש חד-מסלולי ברובו, ורק במקומות מסוימים יכולות שתי מכוניות לעבור בו-זמנית. בשנת 2005 עבר הכביש תיקונים בעלות של כ-16 מיליון כתר נורווגים, ואלו שיפרו את בטיחות הנסיעה בו במידה משמעותית.
לצד הכביש ישנו מפל מים בגובה של 320 מטרים הנקרא סטיגפוסן (Stigfossen). הכביש מוקף בפסגות קאריטינד (Kritind), דרוניניין (Dronningen) וביספן (Bispen).
הכביש נסגר בחודשי הסתיו והחורף, ועונת הפתיחה הרגילה שלו היא מחודש מאי עד חודש אוקטובר.
על פי סיפור עם נורווגי, ביערות שליד הכביש מתרוצצים טרולים, ולכן בחלקו התחתון של הכביש ישנו התמרור היחידי בעולם שמזהיר "זהירות, טרולים בדרך".
ראו גם

שבע האחיות (קטע כביש)